**Αποχαιρετιστήρια Επιστολή**

Αγαπητές/οι Συναδέλφισσες και συνάδελφοι, εκλεκτοί συνεργάτες,

Όταν την Μεγάλη Τετάρτη του Απρίλη του 2015 μου προτάθηκε να αναλάβω τη θέση του Περιφερειακού Διευθυντή Εκπαίδευσης Κεντρικής Μακεδονίας ένιωσα μεγάλη τιμή, αλλά και μεγάλη ευθύνη απέναντι στην εκπαιδευτική κοινότητα.

Η Περιφερειακή Διεύθυνση Εκπαίδευσης Κεντρικής Μακεδονίας από τις μεγαλύτερες και με πολλές ιδιαιτερότητες εκπαιδευτική δομή στην Ελλάδα, που έχει υπό την εποπτεία της 2.500 σχολικές μονάδες, 25.000 χιλιάδες εκπαιδευτικούς και 250.000 μαθητές, είχε σε καθημερινή βάση πολλά και δυσεπίλυτα ζητήματα. Από την πρώτη στιγμή λοιπόν πίστεψα ότι μόνο μέσα από τη συνεργασία, τις ποιοτικές δράσεις, τις δυναμικές πρωτοβουλίες, τον αμοιβαίο σεβασμό, τη σύνθεση απόψεων και το διάλογο, θα καταφέρναμε να στηρίξουμε την εκπαιδευτική διαδικασία, προκειμένου να διαμορφώσουμε ένα πολύπλευρο παιδαγωγικό περιβάλλον, αλλά και να αναδείξουμε περισσότερο το ανθρώπινο πρόσωπο της διοίκησης, μακριά από την απόλυτη αριθμητική θεώρηση των πραγμάτων. Πιστεύω ότι η γενικότερη φιλοσοφία της εκπαίδευσης πρέπει να εστιάζει στον μαθητή και στον εκπαιδευτικό, αντιμετωπίζοντας τους, όχι ως ένα ακόμα αριθμό αλλά ως πρόσωπα με ανάγκες τις οποίες οφείλουμε να καλύπτουμε με αμεσότητα και αποτελεσματικότητα.

Με την προσωπική μου προσπάθεια, αλλά και την προσωπική εργασία όλων των συνεργατών μου, διοικητικών και εκπαιδευτικών, καταφέραμε όλοι μαζί να αναπτύξουμε και να διατηρήσουμε, ουσιαστικές και εποικοδομητικές συνεργασίες με φορείς και άτομα τα οποία ενδιαφέρονται πραγματικά και ειλικρινά για την Παιδεία και την Εκπαίδευση στον τόπο μας. Προσπαθήσαμε όλοι μαζί να διαμορφώσουμε το απαραίτητο κλίμα συνεργασίας, τις προϋποθέσεις για την εύρυθμη λειτουργία των σχολικών μονάδων της Περιφέρειάς μας. Όλοι μαζί προσπαθήσαμε, την κάθε δυσκολία να την κάνουμε εφαλτήριο για την ανασυγκρότηση των δυνάμεών μας και την ουσιαστική αξιοποίηση κάθε πόρου, ανθρώπινου και μη. Να τη δούμε ως μια ευκαιρία για την ανάπτυξη δικτύων υποστήριξης προκειμένου η εκπαίδευση να αποτελέσει τον κύριο μοχλό ανάκαμψης, ανάπτυξης και προόδου. Η προσπάθειά μας αυτή πιστεύω ότι ήταν ιδιαίτερα παραγωγική σε διάφορα επίπεδα και τομείς της σχολικής ζωής στην Κεντρική Μακεδονία.

Αισθάνομαι λοιπόν την ανάγκη αλλά και την υποχρέωση, να εκφράσω τις πιο θερμές ευχαριστίες μου, στους Προϊσταμένους και τους υπαλλήλους της Περιφερειακής Διεύθυνσης Εκπαίδευσης Κεντρικής Μακεδονίας, σε όλους τους Διευθυντές Εκπαίδευσης, τους Συντονιστές Εκπαιδευτικού Έργου, τους Διευθυντές των Σχολικών Μονάδων, τους Προϊσταμένους-Υπευθύνους όλων των υπηρεσιών και των υποστηρικτικών δομών σε επίπεδο Περιφερειακής Διεύθυνσης Εκπαίδευσης Κεντρικής Μακεδονίας, καθώς και σε όλους τους συναδέλφους και τις συναδέλφιισσές μου και τους διοικητικούς υπαλλήλους που εργάζονται στις Διευθύνσεις Εκπαίδευσης, για όλα αυτά τα χρόνια που πορευτήκαμε μαζί, προσπαθώντας με όλες τις δυνάμεις τους να στηρίξουν το δύσκολο έργο της Περιφέρειας.

Επίσης, με ιδιαίτερο σεβασμό και εκτίμηση, αισθάνομαι την ειλικρινή ανάγκη, να πω ένα πολύ μεγάλο ευχαριστώ και να συγχαρώ τους μάχιμους Εκπαιδευτικούς, σε κάθε γωνιά της περιφέρειάς μας, οι οποίοι χωρίς καμιά έκπτωση στην άσκηση του ρόλου τους, έχοντας επίγνωση του λειτουργήματος που ασκούν και με επαγγελματική συνείδηση, κατέβαλαν και καταβάλλουν κάθε δυνατή προσπάθεια προκειμένου να προσφέρουν μια καλύτερη σχολική ζωή, το δυνατόν ομαλότερη και πιο φιλική προς τον μαθητή.

Τέλος, θέλω να ευχηθώ στον νέο Περιφερειακό Διευθυντή Εκπαίδευσης Κεντρικής Μακεδονίας, καλή δύναμη και καλή επιτυχία στο δύσκολο έργο που αναλαμβάνει.

Με την ιδιαίτερη εκτίμηση μου προς όλους σας.

Παναγιώτης Ανανιάδης

Περιφερειακός Διευθυντής Εκπαίδευσης Κεντρικής Μακεδονίας